Imtella' Frar 2, 2021 Rapport: Nigel Mifsud Sorsi qrib l-għassa tal-Pulizija ta' Ħal Qormi qalu lil Television Malta li persuna għamlet rapport tilmenta mid-daqq billejl tal-arloġġ tal-Knisja Kolleġġjata u Arċipretali ta' San Ġorġ f'Ħal Qormi, wassal għal reazzjoni spontanja mill-Parroċċa li bdiet tiġbor il-firem tan-nies li jridu li l-arloġġ tal-knisja jibqa' jdoqq lejl u nhar, kif qalu li ilu jiġri għal kważi mija u ħamsin sena. L-arloġġ mal-kampnar tal-kolleġjata ta' San Ġorġ f'Ħal Qormi, xogħol Mikelanġ Sapiano, bħalissa jinsab fuq fomm il-parruċċani, wara ilment minn residenti biswit il-knisja minħabba t-tokki tiegħu matul il-lejl. Fuq Facebook, il-parroċċa qalet li fl-aħħar jiem irċiviet ilment mingħand familja li qed titlob li l-arloġġ tal-Knisja ma jibqax idoqq bejn l-għaxra ta' filgħaxija u s-sitta ta' filgħodu. Ikkuntatjat minn Television Malta, l-Arċipriet Dun Mario Mangion qal li nedew petizzjoni bħala sinjal ta' appoġġ għal dak li sejjaħ parti mill-kultura tal-lokal. Qal li s'issa kien hemm aktar minn 1,500 persuna li niżżlu isimhom f'petizzjoni online u madwar 700 oħra li ffirmaw fil-bieb tal-knisja. Qal li f'dan il-mument il-parroċċa tippreferi li tikkummentax. Iżda x'inhi il-ħtieġa li l-qniepen idoqqu kull kwarta anke bejn l-10 ta' billejl u s-sitta ta' filgħodu? Ġejna Ħal Qormi u staqsejna lil Qriema x'jaħsbu dwar dan. "Jekk ilhom hemm għax ma jħalluhomx hemm. Min idejqu u mhux pajjiżu jerġa' jmur fejn kien hu għax dawn kienu hemm u hemm se jibqgħu għax din kultura Maltija." "Ilhom fuq iktar minn mitt sena l-qniepen idoqqu. Issa qed idejquh. Jekk idejquh jaf x'għandu jagħmel, jitlaq minn Ħal Qormi. "Jien għalija m'għandux għalfejn jieqfu għax jien noqgħod hawn u ma jdejqunix. Illum jaqtgħu l-qniepen, għada naqtgħu l-murtali, il-baned." Il-Parroċċa ta' San Ġorġ se tibqa tiġbor il-firem biex fi kliemha, dak li l-parruċċani wirtu mingħand missirijiethom ikunu jistgħu jgħadduh lill-ġenerazzjonijiet li ġejjin. Qalet ukoll li jekk jieqaf l-arloġġ illum, għada jitwaqqfu affarijiet oħra fosthom id-daqq tal-qniepen, il-logħob tan-nar u l-baned, li mhux kulħadd japprezzahom u jħares lejhom bħala parti mill-identità u l-kultura Maltija.